b'\n_START_ARTICLE_\nCarl B\xc3\xb8dtker\n_START_SECTION_\nTidlig liv\n_START_PARAGRAPH_\nHan var s\xc3\xb8nn av generalmajor Carl Fredrik Johannes B\xc3\xb8dtker (1851\xe2\x80\x931928) og Karen Agathe Falck. Carl B\xc3\xb8dtker var bror av bankdirekt\xc3\xb8r og kunstsamler Johannes Sejersted B\xc3\xb8dtker, nev\xc3\xb8 av fl\xc3\xb8tningsdirekt\xc3\xb8r Ragnvald B\xc3\xb8dtker, arkitekten Harald B\xc3\xb8dtker,fylkesmann Eivind B\xc3\xb8dtker og Frederikke Hagerup. Han var tremenning av teaterkritiker Sigurd B\xc3\xb8dtker og kjemiker Eyvind B\xc3\xb8dtker._NEWLINE_B\xc3\xb8dtker tok utdannelse som maskiningeni\xc3\xb8r ved Kristiania tekniske skole i 1906. Samme \xc3\xa5r ble han ansatt som kontroll\xc3\xb8r ved en kanofabrikk i D\xc3\xbcsseldorf og fra 1911 arbeidet han som driftsingeni\xc3\xb8r ved st\xc3\xa5lverket i samme by. Der m\xc3\xb8tte han sin kommende hustru, Anita Emilie M\xc3\xb6hlau (1889-1979), og giftet seg med henne i 1914. Samme \xc3\xa5r vendte han tilbake til Norge og ble ansatt ved Norsk Hydro i Rjukan.\n_START_SECTION_\nMediakarriere\n_START_PARAGRAPH_\nB\xc3\xb8dtker var en ivrig radioamat\xc3\xb8r og medvirket i den tidlige kringkastingen i Norge. Om kvelden 5. desember 1924 deltok han i \xc3\xa5pningen av pr\xc3\xb8vesendinger fra det provisoriske studioet i Telegrafbygningens bibliotek, hvor han talte for amat\xc3\xb8rene og leste opp nyheter og v\xc3\xa6rmeldinger fra NTB. B\xc3\xb8dtker ble spesielt kjent som programleder for L\xc3\xb8rdagsbarnetimen og fikk tilnavnet Onkel B\xc3\xb8dtker Han var styremedlem i Kringkastingsselskapet A/S  1925-1930._NEWLINE_B\xc3\xb8dtker mistet ved \xc3\xa5rsskiftet 1925/1926 sin jobb ved Norsk Hydro p\xc3\xa5 grunn av innskrenkninger. Fra 1926 var han daglig leder av Interessantskapet Hallo-Hallo og fra 1927 av Kringkastingannonsene._NEWLINE_I 1933 ble statseide NRK etablert._NEWLINE_I 1940 ble Norge invadert og okkupert av Nazi-Tyskland som en del av den andre verdenskrig. Naziokkupantene inngrep for \xc3\xa5 stanse de normale aktivitetene ved NRK. I september 1940 ble kringkastingen underlagt det nylig etablerte Kultur- og folkeopplysningsdepartementet med Gulbrand Lunde som \xc2\xabminister\xc2\xbb. Som en del av en bredere nazifisering ble administrerende direkt\xc3\xb8r Egil Sundt og riksprogramsjef Olav Midttun avskjediget og B\xc3\xb8dtker gikk med p\xc3\xa5 \xc3\xa5 overta stillingen som forvaltningsdirekt\xc3\xb8r. Han var \xc3\xa9n av fire underdirekt\xc3\xb8rer under Riksfullmektig Wilhelm Frimann Koren Christie, som i sin tur svarte for Reischkommissariat Norwegen. Christie kjempet mot intriger b\xc3\xa5de internt og i forhold til Reichskommissariat Norwegen._NEWLINE_B\xc3\xb8dtker s\xc3\xa5 sin mulighet og ignorerte Christie i daglige aff\xc3\xa6rer. Han meldte seg inn i Nasjonal Samling for \xc3\xa5 styrke sin posisjon. Christie svarte med \xc3\xa5 granske B\xc3\xb8dtkers \xc3\xb8konomiske aff\xc3\xa6rer og fant noen overdrevne kostnader for leie av bil, hotellrom osv. Dette var nok til \xc3\xa5 f\xc3\xa5 B\xc3\xb8dtker, som manglet et menneskelig nettverk i Nasjonal Samling, avskjediget i juni 1941 Han ble imidlertid bedt om \xc3\xa5 vende tilbake i 1942 (Christie hadde da allerede sluttet \xc3\xa5ret f\xc3\xb8r) og gjeninntr\xc3\xa5dte, if\xc3\xb8lge ham selv uten \xc3\xa5 s\xc3\xb8ke om nytt medlemskap i Nasjonal Samling. P\xc3\xa5 den tiden hadde NRK opplevd alvorlig motgang, ettersom flesteparten av lytterne plutselig forsvant. Radioer hadde h\xc3\xb8sten 1941 blitt forbudt for alle bortsett fra medlemmer av Nasjonal Samling. Han fortsatte i sin stilling til frigj\xc3\xb8ringsdagen, da naziregimet falt. B\xc3\xb8dkter ble arrestert kort etter._NEWLINE_Som en del av landssvikoppgj\xc3\xb8ret ble han i 1947 tiltalt for \xc3\xa5 ha fremmet Nasjonal Samlings og tyskernes interesser. Etter en stund ble det imidlertid klart at B\xc3\xb8dtker hadde arbeidet for \xc3\xa5 hjelpe NRK gjennom en vanskelig tid, og hadde fors\xc3\xb8kt \xc3\xa5 motsette seg nazityske fors\xc3\xb8k p\xc3\xa5 \xc3\xb8konomisk utbytting av selskapet. Hans bror Johannes Sejersted B\xc3\xb8dtker ble fengslet  i 1943._NEWLINE_Carl B\xc3\xb8dtker holdt en lav profil i resten av sitt liv og d\xc3\xb8de i \xc3\x85dal i februar 1980.'